# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Digwyddiad Sefydliad Iechyd y Byd: ar 'Ailddychmygu Economi ar gyfer Cymdeithasau Cryf ac Iachach heb Adael Neb ar Ôl'**  |
| **DYDDIAD**  | **02 Mai 2024** |
| **GAN** | **Eluned Morgan AS, Ysgrifennydd y Cabinet dros Iechyd a Gofal Cymdeithasol** |

Mae'n bleser gennyf roi gwybod i'r aelodau am y cyfle a gefais i gymryd rhan mewn digwyddiad diweddar yn Fenis, i nodi 20 mlynedd ers sefydlu Swyddfa Ewropeaidd Sefydliad Iechyd y Byd ar gyfer Buddsoddi mewn Iechyd a Datblygu.

Roedd y digwyddiad, *Ailddychmygu economi ar gyfer cymdeithasau cryf ac iachach heb adael neb ar ôl*, yn gyfle i ddod â gweinidogion a chydweithwyr o bob rhan o Ewrop ynghyd i drafod yr economi llesiant.

Daeth llywodraethau, arbenigwyr, cynghreiriau ieuenctid, penaethiaid sefydliadau datblygu economaidd, cyrff anllywodraethol, ac asiantaethau iechyd cyhoeddus at ei gilydd i ganolbwyntio ar rai o'r heriau mawr sy'n wynebu gwledydd, gan gynnwys cymdeithasau sy'n heneiddio, iechyd meddwl ieuenctid a chynhwysiant cymdeithasol, cydraddoldeb rhywedd, systemau cyhoeddus cadarn, a rhaniadau trefol-gwledig.

Roedd y digwyddiad yn tynnu ynghyd wybodaeth, arloesedd a'r arferion gorau i'w defnyddio fel sail i drafod atebion fforddiadwy, ymarferol, a chynhwysol ar gyfer creu cadernid cenedlaethol, sicrhau datblygu cynaliadwy, a chyflymu'r newid tuag at fod yn economïau llesiant.

Mae Llywodraeth Cymru yn un o chwe llywodraeth sy'n rhan o Rwydwaith Llywodraethau'r Economi Llesiant. Mae ein gwaith gyda Sefydliad Iechyd y Byd yn ein galluogi i ystyried sut y gall y system iechyd a gofal helpu i greu economi sy'n gwasanaethu pobl a'r blaned.

Rwy'n falch mai Cymru fydd yn cynnal y ddeialog ar bolisi economi llesiant yn nes ymlaen eleni, gan ganolbwyntio ar iechyd - y ddeialog gyntaf i wneud hyn.

Bydd Sefydliad Iechyd y Byd yn cyhoeddi astudiaeth drylwyr o'r economi llesiant yng Nghymru, fel rhan o gyfres o astudiaethau sy'n casglu manylion am brofiadau gwledydd wrth iddynt symud tuag at fod yn economi llesiant yn Rhanbarth Ewropeaidd Sefydliad Iechyd y Byd.

Cyhoeddais ddatganiad ysgrifenedig ym mis Chwefror ynglŷn ag adnewyddu’r Memorandwm Cyd-ddealltwriaeth rhwng Llywodraeth Cymru a Swyddfa Rhanbarth Ewropeaidd Sefydliad Iechyd y Byd. Mae hwn yn cynnwys meysydd sy'n ymwneud â thegwch a hawliau iechyd; yr angen i fuddsoddi mewn iechyd a llesiant a'r amodau sylfaenol sy'n hanfodol i iechyd; a’r rheidrwydd i sicrhau datblygu cynaliadwy a ffyniant i bawb.

Bydd y Memorandwm Cyd-ddealltwriaeth, ynghyd â'n gwaith ar yr economi llesiant, yn ein helpu i gryfhau ein cysylltiadau rhyngwladol, gan ddarparu sbardun cryf i'n helpu i gyflawni'r nod o greu Cymru iachach a mwy ffyniannus.